
Direcţia  de Asistenţă Socială Comunitară                                                                       PRIMAR 

R E F E R A T
privind aprobarea încheierii actului adiţional  de prelungire cu un an, până la data de 26.05.2015 a Convenţiei- anexa la Hotărârea Consiliului Local al Municipiului Timişoara nr. 217/26.05.2009 încheiată între Consiliul Local al Municipiului Timişoara şi Serviciul de Ajutor Maltez în România
 

Serviciul de Ajutor Maltez în România - filiala Timişoara, cu sediul în Municipiul Timişoara, str. Gh. Bariţiu, nr. 18 este o organizaţie neguvernamentală care furnizează servicii sociale destinate persoanelor vârstnice, de tip rezidenţial sau nerezidenţial, după cum urmează: îngrijire la domiciliu, cantină socială şi cămin pentru persoane vârstnice. 

Începând cu  anul 2008, o parte din serviciile furnizate de Serviciul de Ajutor Maltez în România - filiala Timişoara şi anume Centrul de zi– Clubul Seniorilor şi Serviciul de îngrijire la domiciliu, au fost finanţate de către Consiliului Local al Municipiului Timişoara, conform Hotărârii nr. 77/26.02.2008. În anii 2009, 2010, 2011, 2012 şi 2013 Serviciul de Ajutor Maltez în România - filiala Timişoara a solicitat şi obţinut susţinere financiară doar pentru serviciul de îngrijire la domiciliu, asigurându-se  plata  contravalorii salariilor  pentru 4 (patru) persoane angajate pe posturi de îngrijitoare bătrâni, conform sistemului de stabilire a salariilor de bază în sectorul bugetar, în baza Hotărârilor Consiliului Local nr. 217/26.05.2009, nr. 247/29.06.2010,  nr.248/12.07.2011, nr. 195/24.04.2012 şi nr. 237/23.04.2013. Reprezentanţii Direcţiei de Asistenţă Socială Comunitară au realizat trimestrial activitatea de monitorizare a serviciului susţinut financiar, ca urmare a obligaţiilor părţilor stabilite în convenţia de parteneriat, anexă la hotărârea amintită.  Din analiza activităţilor desfăşurate în cadrul Serviciului de îngrijire la domiciliu s-a constatat că acest serviciu:  funcţionează cu respectarea standardelor generale de calitate în domeniul furnizării de servicii sociale; oferă servicii adaptate nevoilor persoanelor vârstnice; este vizibil în comunitatea locală; dispune de personal specializat capabil să răspundă  problemelor beneficiarilor; asigură accesul egal al persoanelor vârstnice  la serviciile sociale furnizate. 

Serviciul de îngrijire la domiciliu este destinat persoanelor vârstnice, cu domiciliul în Municipiul Timişoara, care nu locuiesc cu aparţinătorii sau aparţinătorii nu sunt capabili să sprijine persoana vârstnică în activităţile de zi cu zi. La domiciliul beneficiarilor sunt acordate  servicii  de bază (ajutor pentru igiena corporală, hrănire, îmbrăcare, deplasare în interior, comunicare, etc.), servicii de suport  (ajutor pentru prepararea hranei sau livrarea acesteia, realizarea de cumpărături, activităţi de menaj, însoţirea în mijloacele de transport, companie, etc.) precum şi servicii de asistenţă medicală primară, prin aportul personalului medical voluntar.

Menţionăm că în luna aprilie a anului 2011, Serviciul de Ajutor Maltez Timişoara a constituit subiectul unui audit desfăşurat de către Serviciul de Audit Public Intern din cadrul Primăriei Municipiului Timişoara. Auditul s-a referit la organizarea activităţii de contabilitate, iar rezultatele, cuprinse în raportul de audit nr. SC2011/145/15.04.2011, au demonstrat că această activitate este bine organizată neexistând constatări negative. 

Prin adresa nr. SC2014-007365/21.03.2014, înregistrată la Primăria Municipiului Timişoara, Serviciul de Ajutor Maltez în România - filiala Timişoara, solicită Consiliului Local aprobarea prelungirii susţinerii financiare a serviciului social de tip îngrijire la domiciliu, pentru încă un an prin plata salariilor şi a contribuţiilor aferente unui număr de 4 (patru)  persoane angajate, cu normă întreagă,  pe posturi de îngrijitoare bătrâni, conform sistemului de stabilire a salariilor de bază în sectorul bugetar. Bugetul pentru care se solicită finanţarea este de 61.320 lei.

În prezent, Serviciul de Ajutor Maltez în România - filiala Timişoara nu are posibilitatea să  susţină financiar întreaga  activitate de îngrijire la domiciliu, însă dispune de resurse financiare proprii pentru asigurarea  cheltuielilor legate de plata salariilor celorlalţi angajaţi implicaţi în furnizarea acestui serviciu (un asistent social, un îngrijitor la domiciliu, un gestionar), precum şi a cheltuielilor legate de achiziţionarea produselor igienico-sanitare, obiectelor de uz casnic, cadre de mers, cărucioare sau alte produse în funcţie de nevoile persoanelor vârstnice.

Serviciul social propus pentru finanţare este necesar la nivelul comunităţii noastre, iar susţinerea lui este în acord cu legislaţia în domeniul asistenţei sociale. Prin acordarea acestui tip de serviciu se previne instituţionalizarea persoanelor vârstnice, care sunt sprijinite pentru a rămâne cât mai mult în mediul lor de viaţă, astfel prevenindu-se dependenţa lor totală de alte servicii sociale mai costisitoare. La art. 96 alin. (1) “Pentru a identifica şi a răspunde cât mai adecvat nevoilor sociale ale persoanelor vârstnice şi condiţiilor particulare în care aceştia se află, serviciile sociale se organizează cu prioritate la nivelul comunităţilor locale” şi la alin. (2) „Autorităţile administraţiei publice locale au responsabilitatea identificării şi evaluării nevoilor persoanelor vârstnice, a organizării, planificării şi asigurării finanţării sau cofinanţării serviciilor sociale, iar furnizorii de servicii sociale publici şi privaţi au responsabilitatea acordării acestora cu respectarea standardelor de calitate”.

Luând în considerare cele menţionate, în baza dispoziţiilor art. 136, alin (1), lit. a) din Legea 292/2011 a asistenţei sociale, şi în conformitate cu prevederile art.36 alin (2), lit.(d şi  lit.(e, alin. (6) lit. (a pct.2 şi alin (7), lit. (a) din Legea  nr. 215/2001 privind administraţia publică locală, republicată,  

PROPUNEM:

Aprobarea încheierii actului adiţional de prelungire  cu un an, până la data de 26.05.2015  a Convenţiei - anexa la Hotărârea Consiliului Local al Municipiului Timişoara nr. 217/26.05.2009  încheiată între Consiliul Local al Municipiului Timişoara şi Seriviciul de Ajutor Maltez în România, pentru susţinerea unor servicii sociale la nivelul Municipiului Timişoara, conform anexei.

